钦定古今图书集成/理学汇编/学行典/第133卷 > 书经 > 《商书咸有一德》
## 钦定古今图书集成/理学汇编/学行典/第133卷 > 书经 > 《商书咸有一德》

伊尹既复政厥辟，将告归，乃陈戒于德曰：“呜呼！天难
谌，命靡常，常厥德，保厥位。厥德靡常，九有以亡。夏王
弗克庸德，慢神虐民，皇天弗保，监于万方，启迪有命，
眷求一德，俾作神主。惟尹躬暨汤，咸有一德，克享天
心，受天明命，以有九有之师，爰革夏正。”

〈蔡传〉一德，纯一之德，不杂不息之义，即上文所谓“常德”也。〈大全〉问：“‘《咸有一德》’，窃谓一者是纯一而不杂，德至于纯一而不杂，所谓至德也。所谓‘纯一而不杂’者，盖归于至当无二之地，无纤毫私意人欲闲杂之，犹《易》之《恒》《中庸》之诚也。说者多以‘咸有一德’为君臣同德。‘咸有一德’固有同德意，而一非同也，言君臣皆有此一德而已。”朱子曰：“此篇先言‘常德、庸德，后言‘一德’，则一者常’”一之谓。

“非天私我有商”，惟天佑于一德；非商求于下民，惟民
归于一德。“德惟一，动罔不吉；德二三”，动罔不凶。惟吉
凶不僭在人；惟天降灾祥，在德。

〈蔡传〉二三则杂矣。德之纯、则无往而不吉。德而杂、则无往而不凶。〈大全〉张氏曰：一者纯乎天理，二三者杂于人欲，天理无往而不吉，人欲无往而不凶，以其体即凶也。

今嗣王新服厥命惟新厥德，终始惟一，时乃日新。任
官惟贤才，左右惟其人。“臣为上为德，为下为民。其难
其慎，惟和惟一。”

〈蔡传〉“和”者可否相济。“一”者终始如一，所以“任君子”也。〈大全〉“《惟和》惟一，以待君子”，盖言用人之当一也。君德之一，未始不由于用人之一，用人之一，亦足以见君德之一。

“德无常师”，主善为师。“善无常主”，协于克一。

〈蔡传〉“德者”，善之总称；“善”者，德之实行。一者，其本源统

会者也。德兼众善，不主于善，则无以得一本万殊之理；善原于一，不协于一，则无以达万殊一本之妙。谓之克一者，能一之谓也。博而求之于不一之善，约而会之于至一之理，此圣学始终条理之序，与夫子所谓一贯者几矣。太甲至是而得与闻焉，亦异乎常人之改过者欤！张氏曰：“《虞书》精一数语之外，惟此为精”密。〈《大全》。〉问：“‘‘德无常师’四句，或言主善人而为师，若仲尼无常师’之意，若何？”朱子曰：“非也。横渠说：‘德主天下之善，善原天下之一’，最好四句三段一段紧似一段。德且是大体说，有吉德，有凶德，然必主于善，乃为吉尔。善亦且是大段说，或在此为善，或在彼为不善，或在前日则不善，而今日则为善。惟须协于克一，是乃为善。谓以此心揆度彼善耳。故横渠言原，则若善之原于一耳。盖善因一而后定也。德以事言，善以理言，一以心言。”或问：“横渠之言如何？”曰：“一故善。一者善之原也。‘善无常主’，如言前日之受非也；‘协于克一’，如言‘皆是也。盖均是善，但《易》地有不同者，故无常主，必是合于一，乃为至善。一者，纯于理而无二三之’”谓一，则无私欲而纯乎义理矣。陈氏大猷曰：“有专一之一，终始惟一是也。有统一之一，协于克一是也。无一善之或遗，无一息之或闲，然后尽一德之全体。”尹既言“惟一”之旨，复明“协一”之义。德之所在，初无常师，凡主于善，皆所当师，谓博而取之也。善有万端，亦无常主，必贵协合统会于克一之地，谓“一以贯之”也。新安陈氏曰：理之一本万殊处，择之贵乎精；理之万殊一本处，融之贵于一。德无常师，主善为师，精以择之也，即所谓“惟精也；善无常主，协于克一”，“一以贯之”也，即所谓惟一也。南轩张子谓“精一”数语外，惟此最为精密。深味之，伊尹之言，即自精一推广之也。

俾万姓咸曰：“大哉王言。”又曰：“一哉王心。克绥先王之
禄，永底烝民之生。”

〈蔡传〉“人君惟其心之一，故其发诸言也大。”万姓见其言之大，故能知其心之一，感应之理，自然而然，以见人心之不可欺而诚之不可揜也。